بیزیم کی اؤزگه لره بنزهمز عبادتیمیز
اورکده گیزلی قالار، عهدیمیز، شریعتیمیز
گولون وصالینا شبنم کیمی قووشمامیشیق
او غملی غؤنچه یه بنزر بیزیم بو حالتیمیز
ندیر کی میلچک اونو گیزله نیب شکار ائله یه ک
هما شکار ائله مکله، بیتر قناعتیمیز
اگر کی قیوریلاق آتش ایچینده مین دفعه بیز
هارای قوپارماغا قویماز اینان کی غیرتیمیز
او کؤچ یولوندا بیتن بارلی بیر آغاج کیمیییک
پاییزا قالماییر هئچ واخ بوداقدا نعمتیمیز
چیچکلی باغچادا «صائب» بو انصاف اولمازدی
گؤرنده غؤنچه نی بیز، اولمایایدی رغبتیمیز
بسمالله الرحمن الرحیم
سلام علیکم؛ عرض ادب و احترام ائلیرم، چوخ حؤرمتلی رحمتلیک اوستاد دکتر ترابی عائله سی باشدا اولماقلا، سالوندا حاضیر اولان بوتون سایقیلی اوستادلار، اوزمانلار، حؤرمتلی مسووللار و عزیز همشهرلریمه، یاخیندان تانیییب تانیمادیغیم ده یرلی دوستلاریما.
خانیملار، آقالار، بو گون بیز بوردا بؤیوک و داهی بیر شخصیتین آرامیزدان کؤچوب و دونیاسینی ده ییشمه سینین قیرخینجی گونونو آغیرلاماقداییق. دکتر علی اکبر ترابی، آدلیم و مشهور بیر سوسیولوق و دانشگاه اوستادی اولماقلا، هم ده بؤیوک دوشونر و گؤزل شاعیر کیمینده تانینماقدادیر.
منده باشقا مینلر ایران جامعهشناسی و مردمشناسی اؤیرنجی و هوسکاری کیمی، بو آدا، بو شخصییته همیشه حؤرمت بسله ییب و اونون علمی اثرلری و باخیشلاریندان دؤنه دؤنه استفاده ائتمیشم.
بو بؤیوک انسانین شخصیتینه، تواضعکارلیغینا، دونیا گؤرونوشونه، ائلینین، یوردونون و آنا دیلینین قایغیسینا قالماسینا و عؤمور بویو چکدیگی زحمتلرینین قارشیسیندا باش أیمه مک مومکون دئییل.
دکتر ترابی بارلی برکتلی یاشاییشیندا اولدوغو کیمی، دونیاسین ده ییشندن سونرا دا ایران و اؤزه لیکله آذربایجان خالقینین دونیا دوردوقجا معلمی اولاجاقدیر.
علمین و معلیمین بیزیم ائلیمیزده، دینیمیزده، تاریخ بویو چوخ حؤرمتی و سایقیسی اولموشدور. بؤیوک پیغمبریمیزدن بیر حدیث وار کی بویوروبلار:
اِنَّ مُعَلِّمَ الْخَیْرِ یَسْتَغْفِرُ لَهُ، دَوابُّ الْاَرضِ وَ صِیَتانُ الْبَحْرِ وَ کُلُّ ذی رُوحٍ فیِ الْهَواءِ وَ جَمیعُ اَهْلِ السَّماءِ وَالْاَرْضِ.
یعنی دوغورداندا، یئر اوزونون جانلیلاری، دنیزلرین بالیقلاری، هاوادا اولان هر بیر روح صاحیبی، یئرین و گؤیون اهالیسی، یاخشیلیق اؤیرهدن معلمه، رحمت و باغیش ایستییه ر. (بحارالانوار جلد ۲ صفحه ۱۷)
و امیرالمؤمنین حضرت علی علیه السلام بویوروبلار:
مَنْ عَلَّمَنی حَرْفاً فَقَدْ صَیَّرَنی عَبْدا؛ منه بیر سؤز اؤیردن، منی اؤزونه بنده ائله ییر.
بیزیم فولکلوروموزدا، مکتوب و شفاهی ادبیاتیمیزدادا معلیمین، اوستادین اؤزل و گؤزل یئری واردی. آتالار سؤزلرینده وار کی:
اوستادینا کژ باخان، روزوسونو آز گؤرر
و عاشیق علعسگر دئییر:
بیر شاگیرد کی اوستادینا کم باخا
اونون گؤزلرینه قان دامار دامار
مدریک آتا بابالاریمیز دئمیشلر: ائلین گؤزو ترهزیدی. ائل آتانی آللاه آتار، ائل توتانی آللاه توتار. بو محتشم سؤزلر و گؤزل مثللری بیزیم خالقیمیز، اؤنجه یاشامیش، سورا یاراتمیشدی.
دکتر ترابی، ائله ائل توتان انسانلاردان بیریدی. خالقین دیلیله، خالق شادلیغین و کدرین یازیب یارادان سؤز اوستالارینین، ائلین و تاریخین یانیندا قدیر ـ قیمتینین حدّی ـ اندازه سی یوخدور.
دکتر ترابی بو موضونو فارسجا بیر شعرینده چوخ گؤزل آنلاتمیشدیر:
ز کهسارِ والایِ این سرزمین بپیچد صدایی به شهر اینچنین:
یکی ذرهای خاک گر با من است همان ذرّه خود کوه را دامن است
به طوفان و بادی گریزد اگر شود دور از ذرّه های دگر
به پیشِ منِ کوهِ پیراسته نباشد به جز گردِ برخاسته
به همراه مردم، به دور از هوس همین است راز بزرگی و بس.
منجه عؤمور بویو خالقی نین تاریخینی، ادبیاتینی، کدرلی ـ سئوینجلی حادثه لرینی و بیر سؤزله دئسک آلین یازیسینی دوشونوب یاشایان بیر عالیم کیمی اؤزونه حؤرمت قازانان اوستاد ترابی، ایندی آذربایجانا و تبریزه بیر Symbolic Capital یا «نمادین سرمایه» کیمی ده یرلندیرملیدیر.
«پییئر بؤردیو» (Pierre Bourdieu) فرانسه نین آدلیم جامعه شناسی، هر ملتین دؤرد جوره سرمایهسی اولماسینی وورغولاییر. اونون فیکرینجه انسانلار بوشلوقدا و خلأده یاشامیرلار. هر انسان بیر سری «میدان» لاردا (field) یاشاییر. بو میدانلار بیر سری عنصرلردن دوزهلیرلر. بو عنصرلره اقتصادی، اجتماعی، کولتورل و سوندا سیمبولیک یا نمادین سرمایه دئییرلر.
«بؤردیو» نمادین سرمایهنی جامعهده بیر اؤنملی قدرت منبعی ساییر. بو مدل سرمایهنین اقتصاددا او قده ر اؤنمی و اهمیتی وار کی بیر چوخ متخصص لر توسعه نی، دیرچه لیشی و گلیشمه نی، بیر ملتین نمادین سرمایه لری تؤره دیب، چوخالدیب و قورویوب ساخلاماق قابلیتینده بیلیرلر.
سیمبولیک یا نمادین سرمایه نه دئمکدیر؟
بو سووالا بئله جواب وئرمک اولار کی، هر زامان، اقتصادی، اجتماعی و فرهنگی بیر سرمایه، بیر ده یرلی، ارزشمند و قالارقی بیر شئیه تبدیل اولا و بیزه تازا و یئنی ارزشلر یارادا و بیر سیمبولا دؤنه کی اونو اوخویوب، ائشیدیب و گؤره نلر، اونا حؤرمتله یاناشا، اونا فخر ائلییه و توپلومسال و اجتماعی بیر قونویا دؤنه، اونا «نمادین سرمایه» یا Symbolic Capital دئمک اولار.
نمادین سرمایه بیر تاریخی آبیده اولا بیلر مثلاً فرانسه ده کی «ایفل» برجی، کی فرانسه یه گئدن توریستلرین یوزه یئتمیش بئشی اونو گؤرمه یه گئدیرلر؛ نمادین سرمایه ائلییه بیلر بیر دب، آیین یا اویون اولا، ژاپندا چادو یا شادو آدلی چای ایچمه مراسیمی کیمی، گاهدا بیر شخصدی. فوتبالیست دیوید بکهام انگلیسده، آرتیست مایکل جکسون آمریکادا، صنعتی مدیر کیم وو چونگ ژاپندا، متفکر و سیاستمدار ماهاتیر محمد مالزیده و باشقا بئله نچی بیر شخصلر.
بو سرمایهلری یارادیب، دیرچه لدیب، قورویوب ساخلاماق ملتلرین و دولتلرین بورجودو.
تاسفله دئمه لییم کی بو گون ایرانین هر یئرینده اولدوغو کیمی بیزیم شه هرده ده، بو سرمایه لری قورویوب ساخلایان یوخدو.
ایندی تاسفله دئمه لییم کی منطقهده، بؤلگهده آذربایجان و تبریز اؤز دوغما بالالارینی، فیکیر و سرمایه صاحیبلرینی یوردلاریندان قاچیرتماقدا اؤن سیرادا دورور. دوستلارین بیری دئمیشکن، بونا داها «فرار مغزها» یوخ بلکه «اخراج مغزها» دئیرلر. گئدنلری قایتارماق و قالانلاری عزیزلمک، قورویوب ساخلاماق، بو میللتین و دؤولت مسوولارینین لاپ واجیب وظیفه لریندن بیریدی.
«ماهاتیر محمد» مالزینین کئچمیش باش ناظیری و مالزینی ابتدایی بیر یاشاییشدان، مدرن و صنعتی بیر مملکته یؤنلدن شخصیتین بیر گؤزل سؤزو وار. او دئییر: بیر اؤلکهنین ایرهلییه گئتمهمهیینین ایکی علتی اولا بیلر؛ یا او میللتده بؤیوک انسانلاری یارادیب بئجرتمه قابلیتی یوخدو یا بؤیوک انسانلارینی یئترینجه قورویوب ساخلایا بیلمیر.
خوشبختلیکدن آذربایجان ملتی، تبریز توپراغی، تاریخ بویو عالیم بئجردن اولموشدو. بونو تبریزین چوخلو آدلیم و مشهور شخصیتلریندن بیلیریک. رحمتلیک دکتر ترابی، بو بؤیوک انسانلاردان بیریدی. آنجاق بو داهی شخصیتین حقی بوندان آرتیق ادا اولونمالیدی. آتالاریمیز دئمیشدی: «بؤیوگه حؤرمت اولمایان ائوده، هئچ کیم بؤیومز»
من بوردان شورای اسلامی شهرین محترم عضولرینه و شهردار جنابلارینا اوز توتوب سوروشورام:
نییه دکتر ترابی کیمی نهنگ شخصیتلرین آدینی تازا خیابان و میدانلارا قویمورسوز؟
شه هرده بو قده ر عمومی و خاصیتسیز آدلارین هانسی، بیزیم شهریمیزین هویتینی گؤستریر؟!
ماشاالله شهریمیز گونو گوندن فیزیکی ساحه ده آرتیق بؤیویور و یئنی میدانلار، خیابانلار و کوچهلر تیکیلیر، ایندی بؤیوکلریمیزین آدلارینی، هیکل لرینی شهریمیزده اوجاتساق هم بو گؤزل انسانلارین چکدییی زحمتلردن تشکر ائلهییریک، هم ده گلهجک نسلیمیزی و جوانلاریمیزی باشا سالیریق کی بو میللت، بو حکومت اؤز یوردونا و ائلینه جان یاندیران انسانلارین قدرینی بیلیر و بیله جک.
دکتر ترابیدن بو گونوموز و گله جک نسیللریمیزه قالان بؤیوک بیر معنوی میراث، اونون بیری بیریندن درین و علمی اثرلریدیر. اونون ییرمیدن آرتیق کتابی و بیر چوخ مقالهلری، ایران خالقینا قویوب گئتدییی ده یرلی بیر ارثیه کیمی، حؤرمتلی عائله عضولری و ائله جه ده آکادمیک اوجاقلاریمیزین طرفیندن قورونوب و هامیسی بیر یئرده بیرداها چاپ اولماسی چوخ واجیب ایشلردن بیریدیر.
آللاهدان، اوستاد دکتر ترابی باشدا اولماقلا، اؤلوب گئدن بؤیوک انسانلاریمیزا رحمت و یاشایان بوتون فرهنگ، دین، علم، اقتصاد، هنر و صنعتده چالیشان بؤیوک شخصیتلریمیزه جان ساغلیغی و شن حیات آرزو ائلیرم.
بو یوبلئیی و مراسیمی قورانلارا، مخصوصاً عزیز دوستلاریم قاسم ترکان و علیزاده پروین جنابلارینا و ائله جه ده اوستاد ترابینین عزیز عائله سینه و زحمت چکن هر بیر انسانا اللریز آغریماسین یورولمویاسیز دئییرم. منه حوصله نن قولاغ آسدیغیز اوچون چوخ ساغ اولون.
ائلینین یوردونون دردی غمینه
اورکدن یانانین قاداسین آلیم.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab knc_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab pes_Arab pes_Arab pes_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab